
Icoana Maicii Domnului „Bucurie neașteptată” 
(9 decembrie, 25 ianuarie şi 1 mai) 





Icoana Maicii Domnului „Bucurie neașteptată” prăznuită pe 9 decembrie, 25 ianua- 
rie şi | mai este pictată în amintirea unei minuni săvârşite în faţa icoanei Preasfin- 
tei Născătoare de Dumnezeu. Povestea acestei icoane este legată de pocăință. Foar- 
te multe minuni s-au petrecut şi se petrec în legătură cu această icoană, atât vinde- 
cări de boli (fizice şi psihice), cât şi alungare a tristeţii şi ajutor pentru despătimi- 

Icoana Maicii Domnului „Bucurie neașteptată” — “Neceainaia radosti” 
Cel mai frumos cadou de Crăciun - un N0u J06 |..nmceceaenceaennoeneneneneeneneeneneeneneeneaeea 21 






























































Rugăciuni începătoare 


Împărate ceresc, Mângâietorule, Duhul Adevărului, care pretutindenea eşti, şi 
toate le implineşti, Vistierul bunătăţilor şi Dătătorule de viaţă, vino şi te 
sălăşluieşte întru noi, şi ne curăţeşte pe noi de toată intinăciunea, şi mântuieşte, 
Bunule, sufletele noastre. 

















Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Preasfântă Treime, miluieşte-ne pe noi; 

Doamne, curăţeşte păcatele noastre; 

Stăpâne, iartă fărădelegile noastre; 

Sfinte, cercetează şi vindecă neputinţele noastre, pentru numele Tău. 


Doamne, miluieşte ! 
Doamne, miluieşte ! 
Doamne, miluieşte ! 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Tatăl nostru, care eşti în ceruri, sfinţească-se numele Tău, vie împărăţia Ta, 
facă-se voia Ta precum în cer aşa şi pe pământ. Pâinea noastră cea spre fiinţă 
dă-ne-o nouă astăzi. Şi ne iartă nouă greşalele noastre, precum şi noi iertăm 
greşiţilor noştri. Și nu ne duce pe noi în ispită, ci ne izbăveşte de cel rău. Că a Ta 
este Împărăţia şi puterea şi slava, a Tatălui şi a Fiului şi a Sfântului Duh, acum 
şi pururea şi în vecii vecilor. Amin. 


Miluieşte-ne pe noi, Doamne, miluieşte-ne pe noi, că nepricepându-ne de nici un 
răspuns, această rugăciune aducem ie, ca unui Stăpân, noi, păcătoşii robii Tăi, 
miluieşte-ne pe noi. 


Slavă Tatălui şi Fiului şi Sfântului Duh. 


Doamne, miluieşte-ne pe noi, că întru Tine am nădăjduit; nu Te mânia pe noi 
foarte, nici pomeni fărădelegile noastre, ci caută şi acum ca un Milostiv şi ne 
izbăveşte pe noi de vrăjmaşii noştri, că Tu eşti Dumnezeul nostru şi noi Suntem 
poporul Tău, toţi lucrul mâinilor Tale şi numele Tău chemăm. 


Şi acum şi pururea şi în vecii vecilor. Amin. 
Uşa milostivirii deschide-o nouă, binecuvântată Născătoare de Dumnezeu, ca să 


nu pierim cei ce nădăjduim întru tine, ci să ne mântuim prin tine din nevoi, că tu 
eşti mântuirea neamului creştinesc. 





Cred Într-Unul Dumnezeu, Tatăl Atoţiitorul, Făcătorul cerului şi al pămân- 
tului, al tuturor celor văzute şi nevăzute. 

Și întru Unul Domn lisus Hristos, Fiul lui Dumnezeu, Unul-Născut, care din 
Tatăl S-a născut, mai înainte de toţi vecii. Lumină din Lumină, Dumnezeu 
adevărat din Dumnezeu adevărat, Născut, nu făcut, Cel de o fiinţă cu Tatăl, prin 
care toate s-au făcut. 

Care pentru noi oamenii şi pentru a noastră mântuire.S-a pogorât din ceruri Şi 
S-a întrupat de la Duhul Sfânt şi din Maria Fecioara Și S-a făcut om. 

Şi S-a răstignit pentru noi în zilele lui Pilat din Pont, Și a pătimit şi S-a îngropat. 
Şi a înviat a treia zi după Scripturi . 

Şi S-a suit la ceruri şi Şade de-a dreapta Tatălui. Și iarăşi va să vină cu slavă, să 
judece viii şi morţii, A cărui Împărăţie nu va avea Sfârşit. 

Şi întru Duhul Sfânt, Domnul de viaţă Făcătorul, care din Tatăl purcede, 

Cela ce împreună cu Tatăl şi cu Fiul este închinat şi Slăvit, care a grăit prin 
prooroci. 

Întru-una Sfântă Sobornicească şi apostolească Biserică, 

Mărturisesc un botez întru iertarea păcatelor, 

Aştept învierea morţilor şi viaţa veacului ce va să fie. Amin ! 


Condacele şi icoasele 


Condac 1 

Ţie, Maicii lui Dumnezeu şi Împărătesei celei alese din toate neamurile, cântare de 
mulțumire îţi aducem, Născătoare de Dumnezeu, iar tu, care ai negrăită îndurerare, 
de toate nevoile slobozeşte-ne pe noi ca să strigăm ţie: Bucură-te, cea care dă- 
ruieşti bucurie neaşteptată celor credincioşi! 


Icos 1 

Îngerii şi sufletele drepţilor s-au mirat când ai stat înaintea Fiului tău şi Dumnezeu 
şi cu multă rugăciune ai mijlocit pentru omul ce petrecea pururea în păcate; văzând 
noi cu ochii credinţei, milostivirea ta cea atât de mare, cu umilință strigăm ţie: 
Bucură-te, cea care primeşti rugăciunea tuturor creştinilor; 

Bucură-te, că mijloceşti pentru ei înaintea Fiului tău; 

Bucură-te, că le dai lor bucuria neaşteptată a mântuirii; 

Bucură-te, că nu lepezi rugăciunile păcătoşilor celor mai deznădăjduiţi; 

Bucură-te, că prin mijlocirea ta mântuieşti pe toată lumea; 

Bucură-te, Maica Dumnezeului tuturor, care mângâi sufletele celor necăjiţi; 
Bucură-te, cea care dăruieşti bucurie neaşteptată celor credincioşi! 


Condac 2 





Văzând Preasfânta pe omul care deşi era în fărădelege în fiecare zi cădea cu cre- 
dinţă înaintea cinstitei tale icoane, ai luat aminte la rugăciunea păcătosului, ca toți 
văzând îndurarea ta de Maică, în Cer şi pe Pământ, să-l cânte lui Dumnezeu: A/i- 
luia! 


Icos 2 

Dragostea ta față de neamul creştinesc întrece înţelegerea omenească; că nici 
atunci când Fiul tău Ţi-a arătat rănile cuielor pricinuite Lui de păcatele oamenilor 
n-ai încetat mijlocirea ta pentru omul cel fărădelege. Fiind o mijllocitoare neobo- 
sită pentru noi păcătoşii, cu lacrimi îţi strigăm: 

Bucură-te, apărătoare sârguitoare a neamului creştinesc, dăruită nouă de la Dumne- 
zeu; 

Bucură-te, povăţuitoarea noastră, care ne duci spre Patria cerească; 

Bucură-te, apărarea celor credincioşi; 

Bucură-te, ajutorul tuturor celor care cer îndurarea ta; 

Bucură-te, că-i scoţi din groapa pierzării pe cei urâţi de toţi şi lepădaţi; 

Bucură-te, că i-ai luat în atotputernicile tale mâini pe cei părăsiţi de doctori; 
Bucură-te, cea care dăruieşti bucurie neaşteptată celor credincioşi! 


Condac 3 


Puterea harului a rodit îmbelşugat acolo unde s-a înmulţit păcatul, ca să se bucure 
în Cer, Ingerii toţi pentru un păcătos care s-a pocăit şi l-a cântat lui Dumnezeu: 
Aliluia! 


Icos 3 

Având faţă de neamul creştinesc o îndurare de Maică, tuturor celor ce la tine alear- 
gă cu credinţă şi cu nădejde le dai mână de ajutor Stăpână, ca toţi cu o gură şi o 
inimă să-ţi spună: 

Bucură-te, că prin tine se coboară la noi bunăvoința lui Dumnezeu; 

Bucură-te, că în toate necazurile noastre aduci rugăciuni sârguitoare Fiului tău, 
pentru noi; 

Bucură-te, că şi rugăciunile noastre le faci plăcute lui Dumnezeu; 

Bucură-te, că depărtezi de la noi pe vrăjmaşii cei nevăzuţi; 

Bucură-te, că prin tine toate dorinţele cele bune se înfăptuiesc; 

Bucură-te, că mult poate rugăciunea ta înaintea Fiului tău şi Dumnezeu; 

Bucură-te, cea care dăruieşti bucurie neaşteptată celor credincioşi! 


Condac 4 
Cel păcătos cu frică şi cu plângere a strigat: Miluieşte-mă, Maică a îndurărilor, să 
nu biruiască răutatea mea negrăita bunătate şi îndurare a ta! Tu eşti singura nădejde 





şi scăpare a tuturor păcătoşilor. Pleacă-te spre îndurare, Maică bună şi roagă-L 
pentru mine pe Fiul tău şi Ziditorul meu, ca neîncetat să-l cânt Lui: Aliluia! 


Icos 4 

Auzind cei din Ceruri despre minunata scăpare, pentru rugăciunile tale, a fratelui 
lor pământesc care pierea, te-au proslăvit pe tine - Împărăteasa Cerului şi a Pămân- 
tului, cea cu bună îndurare şi noi aflând de apărarea unui păcătos asemenea nouă, 
din adâncul inimii noastre umilite, spunem: 

Bucură-te, căutarea celor pierduţi; 

Bucură-te, bucuria cea fără de veste a păcătoşilor; 

Bucură-te, ridicarea celor căzuţi; 

Bucură-te, că de glasul rugăciunilor tale demonii se cutremură şi Îngerii se bucură; 
Bucură-te, că prin rugăciunile tale, din tina păcatelor ne scoţi; 

Bucură-te, că stingi văpaia patimilor noastre; 

Bucură-te, cea care dăruieşti bucurie neaşteptată celor credincioşi! 


Condac 5 

Stele cu dumnezeiască mergere sunt icoanele făcătoare de minuni ale Maicii Dom- 
nului, că privind la chipul ei, cu mintea şi cu inima ne înălțăm la Dumnezeu şi Îi 
cântăm: Aliluia! 


Icos 5 

Văzând că Maica lui Dumnezeu ajută oamenilor, îi povăţuieşte, îi apără şi îi mân- 
tuieşte, Îngerii păzitori ai creştinilor îi strigă celei mai cinstite decât Heruvimii şi 
mai slăvite decât Serafimii: 

Bucură-te, cea care veşnic împărăţeşti cu Fiul tău şi Dumnezeu; 

Bucură-te, cea care pururea îi aduci Lui rugăciuni pentru neamul creştinesc; 
Bucură-te, dezrădăcinătoarea eresurilor celor stricătoare şi a dezbinărilor; 
Bucură-te, că ne păzeşti de smintelile cele ce vatămă sufletul şi trupul; 

Bucură-te, că dăruieşti celor ce nădăjduiesc în tine, sfârşit bun vieţii; 

Bucură-te, că prin mijlocirea ta de Maică îi izbăveşti din munca cea veşnică pe cei 
adormiţi; 

Bucură-te, cea care dăruieşti bucurie neaşteptată celor credincioşi! 


Condac 6 

Sfântul Dimitrie al Rostovului a scris despre lucrările cele mari, slăvite şi prea ale- 
se ale îndurării Maicii Domnului, spre povăţuirea şi mângâierea tuturor credin- 
cioşilor; ca şi aceştia fiind în păcate, în nevoi, în necazuri, în fiecare zi cu credinţă 
să-şi plece genunchii în rugăciune înaintea Maicii Sfinte şi primind ajutor să-l 
cânte lui Dumnezeu: Aliluia! 





Icos 6 

Ca zorile cele prea luminoase au răsărit icoanele tale făcătoare de minuni, Maica 
lui Dumnezeu, alungând întunericul nevoilor şi al necazurilor de la toţi care cu dra- 
goste îţi spun: 

Bucură-te, tămăduitoarea bolilor noastre trupeşti şi sufleteşti; 

Bucură-te, mângâierea cea bună în întristările noastre; 

Bucură-te, că prefaci necazul nostru în bucurie; 

Bucură-te, hrănitoarea celor flămânzi şi îmbrăcămintea celor goi; 

Bucură-te, mângâietoarea văduvelor şi îngrijitoarea orfanilor; 

Bucură-te, sprijinitoarea celor prigoniţi pe nedrept şi obijduiţi; 

Bucură-te, cea care dăruieşti bucurie neaşteptată celor credincioşi! 


Condac 7 

Domnul cel Milostiv S-a plecat spre rugăciunea ta, cea cu osârdie pentru omul cel 
fărădelege, prea binecuvântată Maică, zicând: Legea porunceşte ca fiul să-şi cin- 
stească mama! Eu sunt Fiul tău, iar tu, Maica Mea! Eu sunt dator să cinstesc, ascul- 
tând rugăciunea ta! Fie deci precum voieşti, 1 se iartă acum păcatele pentru tine! lar 
noi, văzând puterea rugăciunii mijlocitoarei noastre pentru iertarea păcatelor, pro- 
slăvim îndurarea şi negrăita bunătate a ta cântând: Aliluia! 


Icos 7 

Semn nou, minunat şi slăvit s-a arătat tuturor credincioşilor, că nu numai Maicii 
Tale, ci şi prea curatului ei chip zugrăvit pe icoană i-ai dăruit, Doamne, putere de a 
face minuni. De taina aceasta minunându-ne strigăm către dânsa, în umilinţă, unele 
ca acestea: 

Bucură-te, descoperitoarea înţelepciunii şi bunătăţii lui Dumnezeu; 

Bucură-te, întărirea credinţei şi arătarea harului; 

Bucură-te, dăruirea cunoştinţelor celor folositoare sufletului; 

Bucură-te, că dai înţelegere copiilor celor greoi la învăţătură; 

Bucură-te, povăţuitoarea cea bună şi păzitoarea tinereţii; 

Bucură-te, că dăruieşti cuvântul înţelepciunii celor care-l cer; 

Bucură-te, cea care dăruieşti bucurie neaşteptată celor credincioşi! 


Condac 8 

Unui om oarecare în fărădelege Maica Domnului i-a arătat în vedenie bunătatea 
Domnului, care îi ierta păcatele. Îndreptându-şi de atunci viaţa, a trăit plăcut lui 
Dumnezeu, astfel ca noi văzând lucrurile slăvite şi înţelepciunea lui Dumnezeu cea 
de multe feluri în lume, să lăsăm grijile lumeşti şi să ridicăm mintea şi inima noa- 
stră spre Ceruri cântându-l lui Dumnezeu: Aliluia! 





Icos 8 

Cu totul petreci întru cele de Sus şi de cele de jos nicidecum nu te-ai despărțit, 
Preamilostivă, că şi după adormirea ta Pământul cel păcătos nu l-ai părăsit, arătân- 
du-te părtaşă la purtarea de grijă a Fiului tău pentru neamul creştinesc; pentru acea- 
sta te fericim după datorie: 

Bucură-te, slujitoarea sfântă a Fiului tău pentru îngrijirea neamului creştinesc; 
Bucură-te, că pururea ne arăţi dragostea cea de Mamă; 

Bucură-te, dătătoarea darurilor duhovniceşti şi trupeşti; 

Bucură-te, solitoarea bunătăţilor celor vremelnice şi a celor veşnice; 

Bucură-te, că deschizi celor credincioşi uşile Împărăției lui Hristos; 

Bucură-te, că pe Pământ umpli inimile credincioşilor de veselia cea curată; 
Bucură-te, cea care dăruieşti bucurie neaşteptată celor credincioşi! 


Condac 9 

Toată firea îngerească s-a minunat de bogăţia îndurării Tale, Doamne. Ne-ai dăruit 
nouă tare şi caldă sprijinitoare şi ocrotitoare a neamului creştinesc, pe Maica Ta, 
care nevăzut petrece cu noi; drept aceea auzi de la noi cântarea: Aliluia! 


Icos 9 
Ritorii mult vorbitori nu înţeleg că cinstirea sfântului tău chip ne ridică la Chipul 


cel dintâi. Auzind despre multe faceri de minuni ale icoanelor tale, Maica lui Dum- 
nezeu şi noi ne închinăm ţie şi cele trebuincioase pentru viaţa vremelnică şi veşnică 
le primim, şi cu veselie spunem: 

Bucură-te, că de la sfântul tău chip minuni se lucrează; 

Bucură-te, că înaintea tuturor îi ruşinezi pe cei care se leapădă de tine; 

Bucură-te, că pe cei care aleargă la tine îi izbăveşti de potop, de foc, de sabie şi de 
tot răul; 

Bucură-te, că toate bolile sufleteşti şi trupeşti ale oamenilor, cu milostivire le tămă- 
duieşti; 

Bucură-te, căci cu rugăciunile tale potoleşti mânia lui Dumnezeu pornită asupra 
noastră; 

Bucură-te, că tu eşti limanul cel lin al celor înviforaţi pe marea vieţii; 

Bucură-te, cea care dăruieşti bucurie neaşteptată celor credincioşi! 


Condac 10 

Vrând să mântuieşti pe un oarecare om în fărădelege de la rătăcirea căii lui, i-ai 
arătat o minunată vedenie de la prea curata ta icoană, ca văzând minunea să se po- 
căiască şi din adâncul păcatelor să se ridice, prin purtarea ta de grijă, şi să-l strige 
lui Dumnezeu: Aliluia? 





Icos 10 

Zid eşti fecioarelor, Născătoare de Dumnezeu şi tuturor celor ce aleargă la tine, că 
Făcătorul Cerului şi al Pământului, care S-a născut din pântecele tău, Te-a arătat pe 
tine pururea Fecioară, straja fecioriei, curăţiei şi a întregii înţelepciuni şi vas al ori- 
cărei lucrări bune. 

Bucură-te, stâlpul şi îngrădirea feciorii; 

Bucură-te, împodobirea cea bună şi chezăşia mireselor; 

Bucură-te, desăvârşirea cea întru tot dorită a căsniciilor celor bune; 

Bucură-te, grabnica dezlegare a mamelor născătoare de prunci; 

Bucură-te, mângâierea maicilor celor întristate; 

Bucură-te, veselia cea de taină a fecioarelor şi a văduvelor care trăiesc în curăţie; 
Bucură-te, cea care dăruieşti bucurie neaşteptată celor credincioşi! 


Condac 1] 

Cântarea cea cu totul plină de umilinţă aducând ţie noi nevrednicii, te rugăm Fe- 
cioară de Dumnezeu Născătoare, nu trece cu vederea glasul robilor tăi, că la tine 
alergăm în năpaste şi în necazuri şi înaintea ta, vărsăm lacrimi în necazurile noastre 
şi cântăm: Aliluia! 


Icos 11 

Făclie dătătoare de lumină, care s-a arătat celor ce sunt întru întunericul păcatelor 
şi în valea plângerii, o vedem pe Preasfânta Fecioară, că focul duhovnicesc al rugă- 
ciunilor şi al povăţuirii sale îi trece la lumina cea neînserată pe toţi cei ce o cinstesc 
cu chemările acestea: 

Bucură-te, raza Soarelui dreptăţii - Hristos - Dumnezeul nostru; 

Bucură-te, că pururea eşti cu cei ce ţin post, se roagă şi cugetă la Dumnezeu; 
Bucură-te, că îi îmbărbătezi şi îi înţelepţeşti pe păstorii cei credincioşi ai Bisericii; 
Bucură-te, mângâierea câlugărilor celor temători de Dumnezeu şi a călugăriţelor; 
Bucură-te, sprijinitoarea păcătoşilor care se căiesc pentru păcatele lor; 

Bucură-te, rugătoare caldă pentru toţi creştinii; 

Bucură-te, cea care dăruieşti bucurie neaşteptată celor credincioşi! 


Condac 12 

Dumnezeiescul har cere-l nouă de la Fiul tău şi Dumnezeu. Ajută-ne şi depărtează 
de la noi pe tot vrăjmaşul şi pizmaşul. Împacă viaţa noastră ca să nu pierim cumplit 
şi primeşte-ne pe noi în corturile veşnice ca, bucurându-ne să-l cântăm Celui ce ne 
mântuieşte: Aliluia! 


Icos 12 





Cântând negrăită milostivirea ta cea de Maică spre omul cel fărădelege, te lăudăm 
pe tine toţi ca pe o sprijinitoare tare pentru noi cei păcătoşi şi ne închinăm ţie, care 
te rogi pentru noi. De aceea credem şi nădăjduim că vei cere de la Fiul tău şi Dum- 
nezeu, bunătățile cele vremelnice şi cele veşnice, tuturor celor care cu dragoste 
spunem ţie acestea: 

Bucură-te, îndreptarea păcătoşilor care se pocăiesc; 

Bucură-te, că ne îndestulezi pe noi cu darul smereniei şi al răbdării; 

Bucură-te, mustrarea călcătorilor de jurăminte şi a celor ce agonisesc cu nedrepta- 
te; 

Bucură-te, că nevăzut ne fereşti de îndemnurile pierzătoare şi de poftele nechib- 
zuite; 

Bucură-te, sprijinitoarea noastră cea de-a pururea întru gândurile noastre cele bu- 
ne; 

Bucură-te, ajutătoarea noastră a tuturor în ceasul sfârşitului; 

Bucură-te, cea care dăruieşti bucurie neaşteptată celor credincioşi! 


Condac 13 (de 3 ori) 

Maică întru tot lăudată, care ai avut în pântece pe Dumnezeu cel neîncăput şi ai 
născut bucurie la toată lumea, primind cântarea noastră cea de acum, toate întri- 
stările noastre în bucurie le întoarce şi din munca cea viitoare scapă-i pe toţi cei ce 


pentru tine Îi cântă lui Dumnezeu: Aliluia! 


Apoi, se zice iarăşi: 


Icos 1 

Îngerii şi sufletele drepţilor s-au mirat când ai stat înaintea Fiului tău şi Dumnezeu 
şi cu multă rugăciune ai mijlocit pentru omul ce petrecea pururea în păcate; văzând 
noi cu ochii credinţei, milostivirea ta cea atât de mare, cu umilinţă strigăm ic: 
Bucură-te, cea care primeşti rugăciunea tuturor creştinilor; 

Bucură-te, că mijloceşti pentru ei înaintea Fiului tău; 

Bucură-te, că le dai lor bucuria neaşteptată a mântuirii; 

Bucură-te, că nu lepezi rugăciunile păcătoşilor celor mai deznădăjduiţi; 

Bucură-te, că prin mijlocirea ta mântuieşti pe toată lumea; 

Bucură-te, Maica Dumnezeului tuturor, care mângâi sufletele celor necăjiţi; 
Bucură-te, cea care dăruieşti bucurie neaşteptată celor credincioşi! 


Condac 1 
Ție, Maicii lui Dumnezeu şi Impărătesei celei alese din toate neamurile, cântare de 
mulțumire îţi aducem, Născătoare de Dumnezeu, iar tu, care ai negrăită îndurerare, 





de toate nevoile slobozeşte-ne pe noi ca să strigăm ţie: Bucură-te, cea care dăru- 
ieşti bucurie neaşteptată celor credincioşi! 


După se zice această: 


Rugăciune 


Por pei 
4 fiti, 


N + 
st 

Acatistul Maicii Domurathri 


BUCURIE NEAȘTEPTATĂ, 


O, Preasfântă Fecioară, primeşte această rugăciune de la nevrednicii robii tăi şi 
roagă-L pe Fiul tău şi Dumnezeul nostru ca şi nouă tuturor, celor ce ne închinăm 
cu credinţă şi cu umilinţă înaintea icoanelor tale, să ne dăruiască bucurie neaştep- 
tată după trebuinţa fiecăruia. 


Păzeşte în bunătate pe cei ce până la sfârşitul lor viețuiesc în dreapta credinţă! Pe 
cei răi fă-i buni! Pe cei rătăciţi întoarce-i pe calea cea dreaptă! Căsniciile în dra- 
goste şi unire le păzeşte! Pe soţii care se află în duşmănie şi despărţire împacă-i! 
Uneşte-i unul cu altul şi pune-le lor dragoste nestricată! Maicilor născătoare de fii 
dăruieşte-le grabnică dezlegare! Pe prunci creşte-i! Pe tineri înţelepţeşte-i şi des- 
chide-le mintea spre primirea învătăturilor folositoare, povăţuieşte-i spre frica de 
Dumnezeu! Pe cei de un sânge, prin pace şi dragoste izbăveşte-i de ceartă şi de 
vrăjmăşii! Fu toiag bătrâneţilor! 





De moartea cea fără de veste şi fără de pocăință pe toţi izbăveşte-ne şi ne dăruieşte 
nouă tuturor sfârşit creştinesc vieţii noastre, fără durere, în pace şi răspuns bun la 
Infricoşătoarea Judecată a lui Hristos! 


Pe cei mutaţi din viaţă, în credință şi pocăință, fă-i să locuiască împreună cu Îngerii 
şi cu toți Sfinţii! Roagă-L pe Fiul tău, pentru cei ce s-au sfârşit de moarte năpraz- 
nică, să le fie milostiv! Pentru toţi cei răposaţi fără să aibă rudenii care să roage pe 
Fiul tău pentru odihna lor, singură fii neîncetată şi caldă rugătoare, ca toţi, în Cer şi 
pe Pământ, să te cunoască ca pe o sprijinitoare neînfruntată a neamului creştinesc 
şi cunoscându-te, să te slăvească pe tine şi prin tine pe Fiul tău, cu Cel fără de 
început al Său Părinte şi cu Preasfântul şi de Viaţă Făcătorul Duh, acum şi pururea 
ŞI în vecii vecilor. Amin! 





Icoana Maicii Domnului „Bucurie neașteptată" 


Până la sfârşitul veacurilor, Dumnezeu îi cheamă pe oameni să se smerească şi să- 
şi schimbe viaţa, iar acest proces (metanoia) este indispensabil intrării noastre în 
Împărăţia Cerurilor. „De aceea şi noi, având împrejurul nostru atâta nor de 
mărturii, Să lepădăm orice povară şi păcatul ce grabnic ne împresoară şi să aler- 
găm cu Stăruinţă în lupta care ne Stă înainte, cu ochii aţintiţi la lisus, începă- 
torul şi plinitorul credinţei, care, pentru bucuria pusă înainte-I, a suferit Crucea, 
n-a ţinut seama de ocara ei şi a şezut de-a dreapta tronului lui Dumnezeu." 
(Evrei 12, 1-2) 


Povestea acestei icoane făcătoare de minuni a Maicii Domnului Bucurie neaştep- 
tată este legată tocmai de procesul de pocăință. 

Icoana „Bucurie neașteptată" a PreaSfintei Născătoare de Dumnezeu înfăţişează 
acestea: într-o cameră se află o icoană a Maicii Domnului, iar lângă ea se observă 
un tânăr îngenuncheat la rugăciune. 


Tradiţia despre vindecarea unor tineri cu diverse boli prin intermediul acestei 
icoane este amintită în cartea Sfântului Dimitrie al Rostovului, „Ploaia pe lână”. 





Sfântul ierarh Dimitrie, mitropolitul Rostovului 


Se ate 2 
Un tânăr stăpânit de un păcat greu, care totuşi avea evlavie către Maica Domnului, 


s-a rugat într-o zi înaintea icoanei prea curatei Fecioare, înainte să se ducă şi să 
păcătuiască din nou. 


Rugăciunea sa de fiecare zi cuprindea şi cuvintele Arhanghelului Gavriil: „Bucură- 
te, ceea ce eşti plină de har!" 


In ziua aceea, după ce a rostit cuvintele, când era pe punctul de a pleca, el a văzut 
că Pruncului i-au apărut răni la mâini şi la picioare, cu sânge care curgea din ele. 
Dar şi chipul Maicii din icoană se mişca, fiind ca şi viu. 


Ingrozit, a exclamat, căzând cu faţa la pământ: „Stăpână, cine a făcut asta?" 


Maica Domnului din icoană a răspuns: „Tu şi alţi păcătoşi, prin păcatele voastre, Il 
răstigniți din nou pe Fiul meu. Tu îmi spui mie milostivă, iar după aceea mă insulți 
cu faptele tale." 


Mişcat profund, omul acela s-a rugat Maicii: „O, Stăpână, să nu fie mai presus 
păcatul meu decât bunătatea ta neasemuită! Tu eşti nădejdea păcătoşilor. Roagă pe 
Fiul tău să-mi vină în ajutor!" 





Maica Domnului a rostit de două ori o rugăciune către Pruncul Hristos, vreme în 
care El a rămas neclintit, dar după aceea a răspuns rugăciunii stăruitoare a Maicii 
Sale: „Voi îndeplini cererea voastră. Pentru rugăciunea voastră, păcatele acestui 
om sunt iertate. Lasă-l, în semn de iertare, să-mi sărute rănile." 


Astfel, păcătosul iertat, în faţa căruia s-a arătat inepuizabila milă a Maicii Domnu- 
lui, într-un chip minunat, s-a ridicat şi a sărutat rănile Mântuitorului cu o bucurie 
nespusă. Din acel moment, el a dus o viaţă curată şi cucernică. El a primit Bucuria 
neaşteptată a iertării păcatelor sale. 


Acest eveniment, consemnat de Sfântul Dimitrie al Rostovului, a inspirat pe un 
credincios să realizeze icoana Maicii Domnului „Bucurie neaşteptată”, în care să 
apară şi un bărbat îngenuncheat în faţa icoanei. De obicei, în josul icoanei sunt 
scrise cuvintele de la începutul istorisirii: „A fost cândva un om păcătos...". 


Una dintre aceste icoane (Bucurie neaşteptată) se află la Moscova, în biserica Sfân- 
tului Ile (după ce a fost mutată prin multe biserici, din cauza ateilor care ardeau / 
distrugeau bisericile respective), în zilele de vineri cântându-se aici, de regulă, 
Acatistul Maicii Domnului „Bucurie neaşteptată". 


De altfel, legat de toate icoanele renumite ca fiind făcătoare de minuni ale Maicii 
Domnului, s-au alcătuit Acatiste, ce sporesc rugăciunea înaintea icoanelor respe- 
ctive. 


Foarte multe minuni s-au petrecut şi se petrec în legătură cu această icoană, atât 
vindecări de boli (fizice şi psihice), cât şi alungare a tristeţii şi ajutor pentru despă- 
timire. 





Icoana Maicii Domnului „Bucurie neașteptată"! — “Neceainaia radosti” 


Rusia 

Oraş Moscova 

Biserica în cinstea icoanei 

Maicii Domnului « Bucurie neașteptată » 


Una dintre cele mai vechi şi preţuite icoane ale Maicii Domnului “Bucurie neaştep- 
tată” se află aşezată în biserica “Rugul Aprins” din Moscova, încă din anul 1832. 
Proslăvirea acestei icoane a început în anul 1835, vreme în care s-au înfăptuit 
primele minuni. 





Chipul iconografic s-a pictat după relatările Sfântului Dimitrie al Rostovului 
(1651-1709) în cartea sa intitulată «Lâna udă»: 


Un păcătos şi-a rânduit ca pravilă în fiecare zi să se roage de câteva ori către Prea- 
sfânta Născătoare de Dumnezeu, repetând cuvintele Arhanghelului Gavriil: « 
Bucură-te, Ceea ce eşti plină de har ». 


Într-una din zile, pregătindu-se să meargă la lucru, s-a îndreptat către icoana Prea- 
sfintei Născătoare de Dumnezeu pentru a se ruga. Şi iată, când a început să se roa- 
ge după obicei, deodată l-a cuprins frica - mai presus de firea sa, vede cum chipul 
de pe icoană se mişcă şi Maica Domnului i se arată vie împreună cu Fiul său, pe 
care îl ţine în prea curatele sale mâini. Pruncului dumnezeiesc i se deschiseseră ră- 
ni pe mâini, pe picioare şi pe coastă şi din răni curgea sângele şiroaie, întocmai ca 
pe cruce. 


Văzând acest lucru, păcătosul s-a îngrozit şi a strigat: O ! Doamne! Cine a făcut 
aceasta? 


Maica Domnului i-a răspuns: « Tu şi ceilalți păcătoşi. Voi îl răstigniţi din nou pe 
Fiul meu cu păcatele voastre, ca iudeii. » 


Atunci păcătosul a izbucnit în plâns şi a spus: “Miluieşte-mă, o, Maica milostivirii 


> 


lar ea a răspuns:“ Voi mă numiţi pe mine Maica milostivirii, dar prin faptele voa- 
stre mă batjocoriţi şi mă supăraţi.» 


« Nu, Stăpână ! a strigat păcătosul. Să nu fie aceasta. Să nu biruiască răutatea mea, 
bunătatea ta nespusă şi milostivirea ta ! Tu singură eşti nădejdea şi mijlocitoarea 
tuturor păcătoşilor ! Fie-ţi milă, Maică bună ! Roagă-L pentru mine pe Fiul tău şi 
Făcătorul meu! » 


Atunci prea milostiva Maică a început să Îl roage pe Fiul Său, zicând: «Fiul meu 
cel bun! Pentru iubirea mea, miluieşte-l pe acest păcătos ! » 


lar Fiul a răspuns: « Să nu te superi, maica Mea, că nu te voi asculta. Şi Eu L-am 
rugat pe Tatăl să ia de la Mine paharul suferințelor şi El nu m-a ascultat. » 


Maica Domnului a spus: « Adu-ţi aminte, Fiule, de sânii cu care Te-am hrănit şi 
iartă-l! » 





Însă Fiul a răspuns: « Şi a doua oară L-am rugat pa Tatăl să-mi ia paharul şi El nu 
m-a ascultat. » 


Maica Domnului iarăşi a spus: «Adu-Ţi aminte de durerile mele, pe care le-am în- 
durat alături de tine când Tu erai pe cruce cu trupul, iar eu eram sub cruce şi inima 


mi-era rănită, căci trecuse sabia prin sufletul meu! » 


lar Fiul a răspuns: « A treia oară L-am rugat pe Tatăl să ia paharul, însă El nu a 
binevoit să Mă asculte ». 


Atunci Maica Domnului s-a ridicat, L-a aşezat alături pe Fiul ei şi a vrut să se 
arunce la picioarele Lui. 


« Ce vrei să faci, o Maica mea ? », a strigat Fiul. 


« Voi sta - a răspuns Ea - la picioarele Tale împreună cu acest păcătos până când îi 
vei ierta păcatele! » 


Atunci Fiul a spus: “Legea îi poruncește oricărui fiu să-şi cinstească mama, iar 
dreptatea cere ca dătătorul legii să fie şi împlinitorul legii. Eu sunt Fiul Tău. Tu eşti 


Maica mea şi Eu trebuie să Te cinstesc, împlinind ceea ce Mă rogi: fie după dorinţa 
ta! Acum se iartă acestui om, păcatele, de dragul tău! lar ca semn al iertării, se vor 
închide rănile mele!” 


Păcătosul s-a ridicat tremurând, s-a atins bucuros cu buzele de prea curatele răni 
ale Mântuitorului şi abia atunci şi-a venit în fire. Când vedenia s-a terminat, el a 
simţit în inima sa şi frică şi bucurie. 


Apropiindu-se de icoana Maicii Domnului, el i-a mulţumit şi a rugat-o ca, aşa cum 
a văzut în vedenie bunătatea lui Dumnezeu, că l-a iertat, tot aşa şi în veacul viitor 
să nu fie lipsit de această milă. Şi de atunci el şi-a îndreptat viaţa sa şi a început să 
trăiască în chip plăcut lui Dumnezeu. 


«la aminte - încheie această povestire Sfântul Dimitrie al Rostovului - la grija pe o 
are Ocrotitoarea noastră pentru iertarea păcatelor noastre!» 


Prăznuirea icoanei Maicii Domnului « Bucurie neaşteptată », se săvârşeşte în zilele 
de 1 mai şi 9 decembrie. 





(Extras din cartea: Xenia Negrea - Puterea Maicii Domnului prin Icoanele 
făcătoare de minuni) 





Cel mai frumos cadou de Crăciun - un nou job ! 


Sunt şomer, vreau să muncesc! Asta e dorinţa sutelor, miilor de oameni care în 
urma crizei economice şi-au pierdut locul de muncă. Nu am crezut că o să fac şi eu 
parte din cei care caută un nou job, mai ales că firma la care lucrăm era destul de 
stabilă. 


Vreau să împărtăşesc şi altora ajutorul care l-am primit de la Dumnezeu! Totul a 
început în urmă cu 7 luni, prin martie. Criza începuse să se resimtă încă din 
noiembrie, iar lucrurile au evoluat foarte repede spre dezamăgirea noastră. 


Lucram la o firmă internaţională cam de 2 ani jumătate, cu aproximativ 3000 de 
angajaţi cu oportunități şi şanse foarte mari de dezvoltare pe piaţa românească. A 
fost pentru mine cea mai mare realizare şi şansă să ajung să lucrez la acest concern 
internaţional în domeniul tehnic şi auto. Am dat multe teste şi interviuri şi aveam 
pregătire în domeniul acesta deoarece pot spune că acest domeniu este mai mult al 
bărbaţilor şi am lucrat cot la cot cu colegii mei, deoarece eram într-o grupă numai 
eu, fata. 





Făceam proiecte pentru străinătate, am fost la traininguri plecată în fiecare an, am 
văzut câteva ţări din Europa pot spune datorită acestui job, şi am învăţat foarte 
multe în aceşti ani, specializările făcute acolo, vizitarea fabricilor Concernului şi 
promovarea produselor noi, au făcut din acest job al meu unul de vis, eram 
pasionată de acesta şi îmi doream să învăţ cât mai mult să mă specializez într-un 
domeniu în care rar vezi tinere şi să dovedesc oarecum că şi femeile pot să se 
descurce aici. Colegii mei din străinătate erau foarte încântați de mine şi pot spune 
că ne-au invitat să vizităm oraşul ne-au dus la restaurant, erau mai mult decât 
simpli colegi, parcă eram o mică familie. 


Din păcate lucrurile datorită crizei au evoluat în defavoarea firmei, deja din decem- 
brie anul trecut nu am mai primit nici un proiect din străinătate, comenzile au 
început să scadă şi au fost nevoiţi să restructureze mai multe posturi, iar la mine în 
departament aproape jumătate trebuiau să plece. 


Vestea că şi eu mă număram printre ei a căzut ca o bombă pot spune, eram şocată 
deoarece aveam experiență şi pregătire mai multă poate decât ceilalți care au 
rămas, dar nu s-a ţinut cont de acest lucru fiecare am primit un plic şi nu s-a 
explicat pe ce criterii se fac restructurările. 


Toţi ne întrebam: De ce cu ? Unde să mă angajez când peste tot dau afară şi se fac 
restructurări ? 


Doamne nu mă lăsa singură! Mă rugam şi nu puteam să cred ce se întâmplă, era 
din ce în ce mai rău... 


Aşa au trecut 7 luni de când sunt şomeră, şi caut un job nu numai în domeniu, am 
ajuns să mă umilesc de-a dreptul să fac orice numai să muncesc. Am trimis CV de 
pe net la o mulțime de firme, am mers şi personal cam peste tot unde auzeam că se 
fac angajări, am luat legătura cu cunoştinţe numai să aflu ceva, din păcate foarte rar 
dacă primeam un telefon. La interviuri dacă am mers la vreo 2 în vreo 3 luni, nu 
suna mai nimeni. Deprimarea începea să se transforme în stres continuu, mai ales 
că şi foarte multe cunoştinţe la fel erau acasă şi căutau un job nou. Nu şi nu, parcă 
pentru mine nu mai e loc nicăieri ! 


La puţinele interviuri la care am mers bineînţeles că nu neapărat în domeniu, totul 
părea ok şi mă încadram în cerinţe, îmi spuneau că o să mă sune că sunt interesaţi 
să îmi dea un răspuns dar..., nimic, am aşteptat poate şi câteva luni ca să aflu că s- 
au angajat alții care nici nu aveau experienţă, doar relaţii! Atât eu cât şi prietene 
care erau în aceeaşi situaţie am început să ne punem întrebări, ne simţeam umilite, 





erau unii angajatori care păreau ok, dar nici măcar un răspuns după ce am fost şi 
am dat teste şi interviuri şi au spus că e bine şi au nevoie de oameni pentru anga- 
Jare. 


Am ajuns să merg la interviuri cu dosarul de Diplome după mine, să dovedesc că 
ce scrie în CV era real şi am făcut aceste studii şi specializări, că sunt adevărate. La 
unii angajatatori chiar se vedea că nici nu le pasă că unii oameni sunt corecţi, vor 
să muncească să îşi câştige o pâine prin muncă cinstită şi nu au apreciat că m-am 
zbătut atâta... deja devenise ridicol totul. 


Să ai studii, experienţă, să fii tânăr şi să nu te angajeze nimeni pe diverse motive că 
e criză ... o adevărată dramă am trăit în aceste luni. Am devenit stresată, nu voiam 
să mai ies din casă să mai văd pe nimeni, parcă rudele, cunoscuţii de câte ori aveau 
ocazia mă întrebau: Și nu lucrezi ? Nu ţi-ai găsit ? Păi cum la vârsta ta.. ? Că uite la 
alții ce bine lee... 


Mă făceau să mă simt ca ultima fiinţă, unii care poate nici nu ştiu ce înseamnă să 
fii onest. Şi adevărul este că nimănui nu îi pasă că omul de lângă el, că poate nu are 
bani sau poate nu are cu ce să trăiască! 


Părintele meu duhovnic m-a susţinut şi chiar mi-a dat unele idei, cam cum să fac să 
mă reprofilez, de câte ori eram fericită că m-am descurcat şi aşteptam răspuns în 
urma vreunui interviu, nu se lega nimic, răspunsul tot negativ. 


ŞI cum nici un necaz nu vine singur au apărut şi altele în ultimele luni, am început 
să am ispite şi supărări de la cei din jur, şi parcă nici să mă rog nu mai puteam căci 
mintea mea zburda aiurea. Nu era de ajuns că aveam problemele mele cu jobul, dar 
au început cu reproşuri şi învinuiri de parcă eu sunt singura vinovată de ce se 
întâmplă. Am devenit ca o stafie palidă şi slăbită, de câte ori mă ridic sau apare 
câte o rază de Soare şi speranţă, iar mai primesc câte o palmă care mă dărâma. 


Și totuşi în această situație m-am gândit că dacă Dumnezeu mi-a dat această mare 
ispită şi luptă pe care să o duc ca o cruce grea, nu e fără vreun folos ! Am început 
să mă simt protejată aşa cum ştiu că mai am încă pe acest pământ un Tată, am şi 
acolo sus un Tată care veghează asupra mea şi nu mă lasă să fiu singură, şi că 
ajutorul meu va veni de sus: «Nu mă voi teme de ce-mi va face mie omul ca Tu 
Doamne eşti cu mine !» aşa zice psalmistul David. 





Poate că merit tot ce se întâmplă, poate că eram prea entuziasmată de jobul meu, 
poate m-am mândrit cu el, poate am supărat pe cineva cumva, sau am judecat sau 
cine mai ştie de ce..., şi am pierdut darul acesta ! 


Și am citit în Filocalie la Sfântul Simeon Noul Teolog un pasaj: «Ei stau la pândă 
ziua şi noaptea împotriva acelora. Fi le stârnesc ispite cumplite prin cei ce 
viețuiesc împreună cu ei, iar prin ei înşişi le pricinuiesc lovituri spre înfricoşare. 
Dacă n-ar fii îngerul Domnului Atotţiitorul care să îi păzească pe ei, nu ar putea 
scăpa de uneltirile lor şi de cursele morţii. lar când dorm aceştia ei stau la pândă 
aducându-le visuri mincinoase necruţându-le nici cea mai mică odihnă din oste- 
nelile lor şi le ia somnul de la gene prin smucituri, făcându-le prin aceste meşte- 
şugiri viaţa mai ostenitoare şi mai plină de durere ». 


Dar ajutorul meu a venit de Sus de la Dumnezeu, acum în decembrie, am fost 
chemată la nişte interviuri şi teste la o firmă chiar în domeniul meu. Am aflat 
vineri că am luat testele şi sunt bucuroşi că o să fac parte din această firmă. 


Bucuria mea şi fericirea ca Domnul a auzit rugile mele după atâtea luni nu are 
margini, acum de Crăciun când nu mai speram că se mai fac angajări în aceste luni, 
decembrie şi ianuarie, uite că pentru mine s-a făcut o minune şi mă angajez în 
ianuarie!! 


Domnul meu m-a ajutat atunci când nu mai speram să se întâmple atât de ne- 
aşteptat. 


Acatistul Maicii Domnului - Bucuria neaşteptată, pe care l-am citit în aceste luni 
de căutare şi aşteptare, mi-au dat putere şi răbdare speranţa că nu sunt singură că 
pot să duc crucea şi sunt ajutată atunci când mă aşteptam mai puţin: «Bucură-te, 
Cea care dăruieşti bucurie neaşteptată celor credincioşi ! » 


Necunoscute sunt căile Domnului se spune, ei bine este cu atât mai real cu cât văd 
cum aşa s-a întâmplat şi cu mine, a meritat aşteptarea şi nu degeaba s-au închis 
atâtea uşi în faţa mea şi nu am reuşit acolo unde am bătut la uşi străine , ci Domnul 
a vrut ca drumul meu să ajungă aici, să bat la această ultimă uşă şi să fiu primită cu 
bucurie ! 


Dumnezeu a aranjat lucrurile în aşa fel încât nici nu se putea mai bine, cine să mă 
fi ajutat mai mult ? Cine mi-ar fi dat şansa asta dacă nu Domnul ? 





Cui să îi mulțumesc acum şi să îi fiu recunoscătoare dacă nu Domnului şi Dumne- 
zeului Meu, lui lisus Hristos, pururea Fecioarei Măria, Ingerului meu păzitor, şi 
tuturor Sfinților la care am apelat şi la care am strigat în aceste luni de singurătate. 


Ajutorul meu a venit aproape în ajun de Crăciun, ce poate fu mai frumos şi mai 
binecuvântat ca o mângâiere în aceste clipe în care toți ne bucurăm că nouă n-i s-a 
născut un Mântuitor, care a făcut să renască sufletele noastre şi ne-a ridicat din 
moarte la viaţă ! 


Îți mulţumesc Doamne că mi-ai dăruit cel mai frumos cadou de Crăciun! (Carla) 

IMPORTANT: Icoana făcătoare de minuni a Maicii Domnului „Bucurie 


neaşteptată” va fi adusă spre închinare şi binecuvântare la Biserica Ortodoxă 


Română “Sfinţii Împărați Constantin şi Elena” din Straubing cu ocazia hramului 
parohiei, în perioada 18.05.2018 - 21.05.2018. Distribuiţi vă rugăm. 

Cinstirea Icoanei Maicii Domnului 
„Bucurie neașteptată” 


Un credincios, inspirat fiind, a zugrăvit icoana Maicii Domnului 
„Bucurie Neaşteptată", în următorul 
fel: icoana Maicii Domnului se află 
în biserică, iar lângă ea este pictat 
un tânăr îngenuncheat la 
rugăciune. Preasfânta Născătoare 
de Dumnezeu are privirea 

întoarsă spre tânăr, iar Pruncul 

lisus este înfățișat cu răni pe mâini 
și pe picioare. De obicei, în josul 
icoanei sunt scrise cuvintele de la 
începutul istorisirii: „A fost 

cândva un om păcătos..." 

Cinstirea |coanei Maite are 
„Bucurie neașteptată” 


Un credincios, inspirat fiind, a zugrăvit icoana Maicii Domnului 
„Bucurie Neaşteptată", în următorul 
fel: icoana Maicii Domnului se află 
în biserică, iar lângă ea este pictat 
un tânăr îngenuncheat la 
rugăciune. Preasfânta Născătoare 
de Dumnezeu are privirea 

întoarsă spre tânăr, iar Pruncul 

lisus este înfățișat cu răni pe mâini 
și pe picioare. De obicei, în josul 
icoanei sunt scrise cuvintele de la 
începutul istorisirii: „A fost 

cândva un om păcătos..." 

